
BIOKOZMETIKUMOK PIACI ÉRTÉKESÍTÉSI LEHETŐSÉGEINEK VIZSGÁLATA

A kutatás alapvető célja egy speciális termékcsoport, a bio kozmetikumok, tisztálkodó szerek értékesítési lehetőségeinek vizsgálata. A tanulmány választ ad a megfelelő termék pozícionálásának kérdésére a marketing-mix elemein keresztül, valamint bemutatja a potenciális fogyasztók keresletének alakulását.
Egy korábban megjelent tanulmány szerint az ökoélelmiszereket rendszeresen fogyasztók 22%-a fontosnak tartja, hogy a testápolásban, tisztálkodásban is törekedjen a természetes anyagokból készült termékek használatára, azonban ezen a piacon alacsony kínálat mutatkozik. A fogyasztók a vásárlás növekedésének akadályaként a választék hiányát, valamint a magas beszerzési árát nevezik meg. A kutatás kitér arra is, hogy van-e lehetőség a termék előállítási költségeinek csökkentésére, a termékek alacsonyabb áron történő forgalmazására. Ez rendkívül fontos, hiszen a fogyasztók gyakran bizonytalanságot éreznek a biotermékekkel kapcsolatban, jellemző, hogy ki sem próbálnak egy bioterméket a magas ár miatt. Az így érzékelt kockázat csökkentésének egyik eszköze a megfelelő piaci ár alkalmazása.
A kutatás három alapvető részből áll. Az első rész egy szekunder kutatás, amely a témában korábban megjelent hazai és nemzetközi tanulmányok elemzésére épül. A második rész a primer, kvantitatív kutatás, amely a jelenlegi és potenciális vásárlók igényeit méri fel kérdőíves formában. Demográfiai szempontok alapján bemutatja a célpiacot, valamint összehasonlítja a korábbi kutatási eredményeket a friss adatokkal. A kutatás harmadik része pedig a fogyasztói igényekre szabott termékfejlesztés, amely arra ad választ, hogy ez a kereslet hogyan elégíthető ki. Egy bőrkrém, valamint egy natúr szappan összetétel került kialakításra, valamint laboratóriumi körülmények között megtörtént a termékek próbagyártása is.



